Video: 25 000 voet sonder ŉ valskermLuke Aikins en sy spanmaats spring op 25 000 voet uit die vliegtuig (Skermskoot uit die video) Die valskermspringer, Luke Aikins, het Saterdag veilig in ŉ net in Simi Valley, Kalifornië geland nadat hy op ŉ hoogte van 25 000 voet uit ŉ vliegtuig gespring het sonder ŉ valskerm. Aikins (42) is die eerste persoon in die geskiedenis van die mensdom wat dit kon regkry. Die poging is Saterdagaand regstreeks op televisie uitgesaai. Hy het die 30 m x 30 m-net perfek getref, vinnig uitgeklim en sy vrou Monica en vierjarige seuntjie Logan omhels. “Dit is ongelooflik,” het hy vol vreugde gesê en sy arms in die lug gehou. “Dit het gebeur! Ek kan nie eers woorde uit my mond kry nie,” het hy gesê terwyl hy die talle spanlede bedank het wat twee jaar lank geneem het om hom te help om voor te berei vir die sprong – insluitend diegene wat die visvang-agtige net vervaardig het en seker te maak dat dit regtig sal werk. Vir die eerste 10 000 voet het Aikins ŉ suurstoftenk gebruik – een van die drie ander valskermspringers saam met hom was verantwoordelik om die tenk op ŉ sekere punt by hom oor te neem. ŉ Tweede valskermspringer saam met hom het ŉ kamera by hom gehad en ŉ derde valskermspringer het ŉ rooksein gehad sodat mense op die grond die vier se val kon volg. Die drie valskermspringers saam met Aikins het uiteindelik hul valskerms oopgemaak, en Aikins het alleen verder geval totdat hy in die net geval het. Die sprong het ongeveer twee minute lank geduur. Hy het die net teen ongeveer 193 km/h getref. Die sprong is regstreeks op die Fox Network uitgesaai as deel van ŉ spesiale uurlange program, en die kykers is gewaarsku om dit nie self te probeer nie. Aikins het ook sy aanhangers bedank vir hul ondersteuning. “As jy reg oefen, kan jy enigiets laat gebeur,” het hy gesê. Klik hier om nog foto’s te sien